title: Decizia nr. 20/2004/CE a Parlamentului European și a Consiliului din 8 decembrie 2003 de stabilire a unui cadru general de finanțare a acțiunilor comunitare în sprijinul politicii de protecție a consumatorilor pentru anii 2004-2007Text cu relevanță pentru SEE.

text:
               15/Volumul 10

               RO

               Jurnalul Ofícial al Uniunii Europene

               143

         32004D0020

               L 005/1

               JURNALUL OFÍCIAL AL UNIUNII EUROPENE

      DECIZIA NR. 20/2004/CE A PARLAMENTULUI EUROPEAN ȘI A CONSILIULUI

   din 8 decembrie 2003
   de stabilire a unui cadru general de finanțare a acțiunilor comunitare în sprijinul politicii de protecție a consumatorilor pentru anii 2004-2007
   (Text cu relevanță pentru SEE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 153,
   având în vedere propunerea Comisiei,
   având în vedere avizul Comitetului Economic și Social European (1),
   în conformitate cu procedura prevăzută la articolul 251 din tratat (2),
   întrucât:

               (1)

               Politica de protecție a consumatorilor are o contribuție esențială la două dintre obiectivele strategice ale Comisiei stabilite în comunicarea Comisiei privind obiectivele strategice pentru perioada 2000-2005 „Modelarea noii Europe” (3), și anume promovarea unei noi agende economice și sociale în vederea modernizării economiei europene și, respectiv, asigurarea unei mai bune calități a vieții pentru cetățenii europeni.

               (2)

               Strategia politicii de protecție a consumatorilor pentru anii 2002-2006 stabilește trei obiective cheie. Acestea vor fi puse în aplicare prin acțiuni incluse într-un program în derulare, care urmează să fie revizuit periodic de Comisie.

               (3)

               Obiectivele și acțiunile cuprinse în strategia pentru politica de protecție a consumatorilor trebuie să orienteze alocarea fondurilor spre acțiuni realizate în conformitate cu prezentul cadru. În afară de aceasta, trebuie să se acorde prioritate activităților menite să integreze interesele consumatorilor în cadrul altor domenii de activitate, în conformitate cu articolul 153 din tratat, precum și celor trei obiective cheie ale strategiei politicii de protecție a consumatorilor.

               (4)

               În conformitate cu strategia politică de protecție a consumatorilor, acțiunile privind această politică desfășurate în prezentul cadru trebui să cuprindă siguranța serviciilor și a produselor nealimentare, precum și interesele economice ale consumatorilor din Uniunea Europeană. Acțiunile privind siguranța alimentară nu sunt cuprinse în acest cadru.

               (5)

               În conformitate cu articolul 2 din Tratatul privind Uniunea Europeană, dezvoltarea echilibrată și durabilă reprezintă unul dintre obiectivele generale ale Uniunii Europene. În acord cu Declarația de la Johannesburg privind dezvoltarea durabilă, cu planul de punere în aplicare a reuniunii mondiale la nivel înalt privind dezvoltarea durabilă și cu procesul de la Cardiff, trebuie întreprinse acțiuni în vederea realizării dezvoltării durabile.

               (6)

               Prezentul cadru trebuie să prevadă acțiuni ale Comunității, în conformitate cu principiul subsidiarității prevăzut la articolul 5 din tratat, în vederea consolidării și dezvoltării capacității organizațiilor și organismelor care lucrează pentru promovarea intereselor consumatorilor la nivel comunitar, național sau regional.

               (7)

               Pe lângă acțiunile prevăzute de prezentul cadru, Comisia trebuie să asigure posibilitatea pentru organizațiile de consumatori și alte organizații neguvernamentale de a contribui la punerea în aplicare a strategiei pentru politica de protecție a consumatorilor prin implicarea lor în lucrările grupului consultativ european al consumatorilor instituit prin Decizia 2003/709/CE a Comisiei (4).

               (8)

               Prezentul cadru trebuie să prevadă acțiuni întreprinse în comun de Comisie și de unul sau mai multe state membre pentru aplicarea obiectivelor politicii de protecție a consumatorilor.

               (9)

               Este în interesul general european în sensul articolului 108 alineatul (1) litera (b) din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (5), denumit în continuare „regulamentul financiar”, ca sănătatea, siguranța și interesele economice ale consumatorilor în materie de elaborare de standarde pentru produse și servicii să fie reprezentate la nivel comunitar.

               (10)

               Prezenta decizie prevede, pentru întreaga durată a prezentului cadru, un cadru financiar care reprezintă referința prioritară, în sensul punctului 33 din Acordul interinstituțional din 6 mai 1999 dintre Parlamentul European, Consiliu și Comisie privind disciplina bugetară și îmbunătățirea procedurii bugetare (6), pentru autoritatea bugetară în timpul procedurii bugetare anuale.

               (11)

               Pentru îmbunătățirea eficienței și a impactului activităților organizațiilor europene ale consumatorilor și ale organizațiilor de consumatori care reprezintă interesele consumatorilor în dezvoltarea standardelor produselor și serviciilor la nivel comunitar, contribuțiile financiare pentru organizațiile eligibile pot face obiectul unor acorduri-cadru de parteneriat pe perioada prezentului cadru.

               (12)

               Pentru a îmbunătății eficiența administrativă, precum și eficiența și impactul proiectelor specifice, ar trebui publicate cereri de proiecte specifice cel puțin o dată la doi ani și ar trebui să se asigure un sprijin de până la maximum 75 % din costurile eligibile pentru punerea în aplicare a proiectelor.

               (13)

               Acordul privind Spațiul Economic European (denumit în continuare „Acordul SEE”) prevede că țările din Asociația Europeană a Liberului Schimb care fac parte din Spațiul Economic European (denumite în continuare „țările AELS/SEE”) ar trebui, inter alia, să consolideze și să lărgească cooperarea în cadrul activităților comunitare în domeniul protecției consumatorilor.

               (14)

               Acest cadru general ar trebui să fie deschis participării țărilor asociate, în conformitate cu condițiile stabilite în acordurile bilaterale respective care stabilesc principiile generale ale participării lor la programele comunitare.

               (15)

               Pentru a crește valoarea și impactul prezentului cadru, trebuie efectuată o monitorizare continuă și o evaluare periodică a acțiunilor întreprinse, cu scopul de a efectua, atunci când este cazul, modificările necesare.

               (16)

               Măsurile necesare pentru punerea în aplicare a prezentei decizii trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a procedurilor de exercitare a competențelor de executare conferite Comisiei (7),

         ADOPTĂ PREZENTA DECIZIE:
   Articolul 1
   Domeniul de aplicare
   (1)   Prezenta decizie stabilește un cadru general pentru acțiunile comunitare în sprijinul politicii de protecție a consumatorilor, denumit în continuare „cadrul”, pentru perioada prevăzută la articolul 5 alineatul (1).
   (2)   Acțiunile care urmează să fie întreprinse în acest cadru se adaugă acțiunilor întreprinse de și în statele membre pentru protejarea sănătății, siguranței și intereselor economice ale consumatorilor și pentru promovarea dreptului lor la informare și la educație, precum și a dreptului de a se organiza pentru a-și apăra interesele.
   Articolul 2
   Domenii de acțiune
   Acțiunile care urmează să fie întreprinse în prezentul cadru privesc următoarele domenii specifice:

               (a)

               protecția sănătății și siguranței consumatorilor în ceea ce privește serviciile și produsele nealimentare;

               (b)

               protecția intereselor economice și juridice ale consumatorilor;

               (c)

               promovarea informării și educației consumatorilor;

               (d)

               promovarea capacității organizațiilor de consumatori de a contribui la nivel european.

         Articolul 3
   Obiectivele acțiunilor
   Acțiunile care urmează să fie întreprinse în prezentul cadru ajută la îndeplinirea următoarelor obiective generale:

               (a)

               un nivel comun ridicat al protecției consumatorilor, în special prin stabilirea de norme și practici comune de protecție a consumatorilor, precum și integrarea intereselor consumatorilor în cadrul altor politici comunitare;

               (b)

               aplicarea eficientă a normelor de protecție a consumatorilor, în special prin supraveghere a pieței, cooperare administrativă și la nivelul aplicării legislației, accesul consumatorilor la informații privind serviciile și produsele nealimentare și accesul consumatorilor la mecanismele de soluționare a plângerilor și a litigiilor și

               (c)

               implicarea corespunzătoare a organizațiilor de consumatori în dezvoltarea politicii de protecție a consumatorilor și a altor politici comunitare care privesc interesele consumatorilor.

         Articolul 4
   Tipuri de acțiuni
   (1)   Acțiunile care urmează să fie întreprinse în prezentul cadru sunt menționate în anexă în funcție de obiectivele generale.
   (2)   Acțiunile 1-8, 11-15 și 19 se aplică direct de către Comisie.
   (3)   Acțiunile 9 și 10 sunt finanțate în comun de Comunitate și de unul sau mai multe state membre sau de Comunitate și de autoritățile competente din țări terțe participante în conformitate cu articolul 9.
   (4)   Acțiunile 16, 17 și 18 beneficiază de contribuții financiare din partea Comunității.
   Articolul 5
   Finanțarea
   (1)   Cadrul financiar pentru executarea prezentei decizii pentru perioada 1 ianuarie 2004-31 decembrie 2007 este stabilit la 72 milioane EUR, din care 54 milioane EUR acoperă perioada până la 31 decembrie 2006.
   (2)   Pentru perioada de după 31 decembrie 2006, suma propusă urmează să fie confirmată în cazul în care este compatibilă cu perspectivele financiare în vigoare pentru perioada care începe la 1 ianuarie 2007.
   (3)   Alocările anuale sunt autorizate de autoritatea bugetară în limitele perspectivelor financiare.
   Articolul 6
   Contribuția financiară
   (1)   Contribuția comunitară la acțiunile comune 9 și 10 va fi, în principiu, de 50 %, și nu mai mult de 70 %, din costul total al acțiunii. Comisia stabilește clar care sunt acțiunile comune eligibile pentru o contribuție financiară mai mare de 50 %.
   (2)   Contribuțiile financiare pentru acțiunea 16 nu depășesc 50 % din cheltuielile pentru desfășurarea activităților eligibile.
   (3)   Contribuțiile financiare pentru acțiunea 17 nu depășesc 95 % din cheltuielile pentru desfășurarea activităților eligibile.
   (4)   Reînnoirea contribuțiilor financiare pentru acțiunile 16 și 17 acordate organizațiilor eligibile care au dovedit în anul precedent că au reprezentat activ și eficient interesele consumatorilor nu mai este supusă regulii de descreștere progresivă.
   (5)   Contribuțiile financiare pentru acțiunea 18 sunt, în principiu, de 50 %, și nu mai mult de 70 %, din costurile eligibile pentru punerea în aplicare a proiectului. Comisia stabilește clar care sunt proiectele specifice eligibile pentru o contribuție financiară mai mare de 50 %.
   Articolul 7
   Beneficiarii
   (1)   Contribuțiile financiare pentru acțiunile comune 9 și 10 pot fi acordate unui organism public sau unei organizații nonprofit desemnate de statul membru sau de autoritatea competentă în cauză și acceptate de Comisie.
   (2)   Contribuțiile financiare pentru acțiunea 16 pot fi acordate organizațiilor europene ale consumatorilor care:

               (a)

               sunt organizații neguvernamentale, nonprofit, independente de mediul industrial, comercial și al afacerilor sau de alte conflicte de interese și au ca obiective și activități principale promovarea și protecția sănătății, siguranței și intereselor economice ale consumatorilor din Comunitate;

               (b)

               au fost mandatate să reprezinte interesele consumatorilor la nivel comunitar de către organizațiile naționale ale consumatorilor din cel puțin jumătate dintre statele membre, care sunt reprezentative pentru consumatori, în conformitate cu normele și practicile interne și care sunt active la nivel regional și național și

               (c)

               au furnizat Comisiei o descriere satisfăcătoare a componenței, normelor interne și a surselor lor de finanțare.

         (3)   Contribuțiile financiare pentru acțiunea 17 pot fi acordate organizațiilor europene de consumatori care:

               (a)

               sunt organizații neguvernamentale, non-profit, independente de mediul industrial, comercial și al afacerilor sau de alte conflicte de interese și au ca obiective și activități principale reprezentarea intereselor consumatorilor în procesul de standardizare la nivel comunitar și

               (b)

               au fost mandatate în cel puțin două treimi dintre statele membre pentru a reprezenta interesele consumatorilor la nivel comunitar:

                           —

                           prin organele reprezentative, în conformitate cu normele și practicile interne, ale organizațiilor naționale ale consumatorilor din statele membre sau

                           —

                           în lipsa unor astfel de organe, prin organizațiile naționale ale consumatorilor din statele membre, care reprezintă consumatorii la nivel național în conformitate cu normele și practicile interne.

         (4)   Contribuțiile financiare pentru acțiunea 18 pot fi acordate oricărei persoane juridice sau asociații de persoane juridice, inclusiv organisme publice independente corespunzătoare și organizații regionale ale consumatorilor, care acționează independent de mediul industrial și comercial și este efectiv răspunzătoare pentru executarea proiectelor.
   Articolul 8
   Excluderi
   Candidații sau ofertanții și contractanții care sunt găsiți vinovați de declarații false sau care au încălcat grav obligațiile contractuale sunt excluși de la acordarea altor contracte în conformitate cu articolul 96 din regulamentul financiar.
   Articolul 9
   Participarea unor țări terțe
   Cadrul este deschis participării:

               (a)

               țărilor AELS/SEE în conformitate cu condițiile prevăzute de Acordul SEE;

               (d)

               țărilor asociate, în conformitate cu condițiile stabilite în acordurile bilaterale respective care stabilesc principiile generale ale participării lor la programele comunitare.

         Articolul 10
   Consecvență și complementaritate
   (1)   Comisia veghează ca acțiunile întreprinse în prezentul cadru să se înscrie în strategia politicii de protecție a consumatorilor.
   (2)   Comisia se asigură că există coerență și complementaritate între acțiunile puse în aplicare în prezentul cadru și alte programe și inițiative comunitare.
   Articolul 11
   Programul de lucru
   Comisia adoptă un program de lucru anual care cuprinde:

               (a)

               acțiunile prioritare în cadrul fiecărui obiectiv;

               (b)

               defalcarea bugetului anual pe tipurile de acțiuni identificate la articolul 4;

               (c)

               calendarul prevăzut pentru licitații, acțiunile comune și cererile de propuneri;

               (d)

               în cazul cererilor de propuneri, criteriile de selecție și atribuire pentru acțiunile 16, 17 și 18, criteriile pentru contribuțiile financiare de peste 50 % pentru acțiunea 18 și sumele orientative disponibile pentru fiecare dintre cererile de propuneri, în conformitate cu dispozițiile relevante din regulamentul financiar și ținând seama, în măsura posibilului, de nevoia de stabilire a unor cerințe administrative simple, în special în cazul contribuțiilor financiare cu sume mici pentru proiecte specifice.

         Articolul 12
   Publicarea și procedurile
   (1)   Comisia publică în Jurnalul Oficial al Uniunii Europene și pe site-ul internet al Comisiei următoarele:

               (a)

               o cerere de propuneri pentru acțiunile 16 și 17 și

               (b)

               o cerere de propuneri pentru acțiunea 18, cu descrierea acțiunilor prioritare care trebuie întreprinse, cel puțin o dată la doi ani.

         (2)   La un stadiu incipient al procesului de evaluare a cererilor pentru contribuții financiare, Comisia informează candidații în cazul în care aceștia nu sunt eligibili sau în cazul în care cererea lor nu cuprinde toate informațiile necesare pentru verificarea conformității cererii cu criteriile de selecție.
   (3)   În termen de trei luni de la termenul limită pentru depunerea cererilor, Comisia decide cu privire la acordarea contribuțiilor financiare pentru acțiunile 16, 17 și 18.
   (4)   Lista cu beneficiarii contribuțiilor financiare și lista cu acțiunile finanțate în prezentul cadru se publică în fiecare an pe site-ul internet al Comisiei, menționându-se sumele alocate.
   Articolul 13
   Monitorizarea și evaluarea
   (1)   Comisia asigură o monitorizare eficientă și periodică a acțiunilor întreprinse în prezentul cadru și prezintă Parlamentului European și Consiliului un raport intermediar privind punerea în aplicare a prezentului cadru până la 31 decembrie 2005. Comisia informează anual Parlamentul European în cazul în care procedura de luare a deciziilor privind cererile pentru acțiunile 16, 17 și 18 a depășit perioada de trei luni prevăzută la articolul 12 alineatul (3).
   (2)   Comisia prezintă Parlamentului European și Consiliului un raport de evaluare privind acțiunile întreprinse în prezentul cadru, înainte de prezentarea unei propuneri de reînnoire eventuală a acestuia, dar în orice caz până la 31 decembrie 2007.
   Articolul 14
   Punerea în aplicare a măsurilor
   (1)   Comisia este răspunzătoare pentru administrarea și punerea în aplicare a prezentei decizii în conformitate cu regulamentul financiar.
   (2)   Măsurile prevăzute la articolul 4 alineatele (3) și (4) și la articolul 11 se adoptă în conformitate cu procedura prevăzută la articolul 15 alineatul (2).
   Articolul 15
   Comitetul
   (1)   Comisia este sprijinită de un comitet.
   (2)   Atunci când se face trimitere la prezentul alineat, se aplică articolele 3 și 7 din Decizia 1999/468/CE respectându-se dispozițiile din articolul 8 din decizia menționată.
   (3)   Comitetul își adoptă regulamentul de procedură.
   Articolul 16
   Intrarea în vigoare
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.

      Adoptată la Bruxelles, 8 decembrie 2003.

            Pentru Parlamentul European

            Președintele

         P. COX

            Pentru Consiliu

            Președintele

         F. FRATTINI

      (1)  JO C 234, 30.9.2003, p. 86.

      (2)  Avizul Parlamentului European din 24 septembrie 2003 (nepublicat încă în Jurnalul Oficial) și Decizia Consiliului din 1 decembrie 2003.

      (3)  JO C 81, 21.3.2000, p. 1.

      (4)  JO L 258, 10.10.2003, p. 35.

      (5)  JO L 248, 16.9.2002, p. 1.

      (6)  JO C 172, 18.6.1999, p. 1, acord astfel cum a fost modificat ultima dată prin Decizia 2003/429/CE a Parlamentului European și a Consiliului (JO L 147, 14.6.2003, p. 25).

      (7)  JO L 184, 17.7.1999, p. 23.
   ANEXĂ
   ACȚIUNILE PREVĂZUTE LA ARTICOLUL 4 ENUMERATE ÎN FUNCȚIE DE OBIECTIVE
   Obiectivul (a):   Un nivel comun ridicat de protecție a consumatorilor

                  Acțiunea 1:

               Consultanță științifică, analiza riscurilor, inclusiv evaluare comparativă și evaluarea modalităților de reducere a riscurilor pentru sănătatea și siguranța consumatorilor privind produsele nealimentare și serviciile.

                  Acțiunea 2:

               Pregătirea de inițiative legislative și alte inițiative de reglementare și promovarea inițiativelor de autoreglementare, incluzând, inter alia:

                           2.1.

                           Analiza comparativă a piețelor și a sistemelor de reglementare

                           2.2.

                           Expertiza juridică și tehnică pentru dezvoltarea politicii privind siguranța serviciilor

                           2.3.

                           Expertiza tehnică pentru dezvoltarea mandatelor de standardizare pentru produse și servicii

                           2.4.

                           Expertiza juridică și tehnică pentru dezvoltarea politicii privind interesele economice ale consumatorilor

                           2.5.

                           Ateliere cu factorii interesați și cu experți.

                  Acțiunea 3:

               Monitorizarea și evaluarea evoluțiilor pieței cu impact asupra intereselor economice sau de altă natură ale consumatorilor, inclusiv, inter alia, anchete privind prețurile, inventarierea și analizarea reclamațiilor consumatorilor, precum și anchete privind schimbări în structura piețelor.

                  Acțiunea 4:

               Culegerea și schimbul de date și informații care furnizează o bază de cunoștințe pentru dezvoltarea politicii de protecție a consumatorilor și pentru integrarea intereselor consumatorilor în alte politici europene, inclusiv, inter alia, anchete privind atitudinile consumatorilor și ale întreprinderilor, colectarea și analizarea datelor statistice și a altor date relevante.

         Obiectivul (b):   Aplicarea eficientă a normelor de protecție a consumatorilor

                  Acțiunea 5:

               Coordonarea acțiunilor de supraveghere și aplicare, în special:

                           5.1.

                           Dezvoltarea de instrumente IT (baze de date, sisteme de informare și comunicare etc.) pentru consolidarea cooperării

                           5.2.

                           Instruire, seminarii și schimburi între funcționarii însărcinați cu aplicarea legislației în vederea unor acțiuni comune de aplicare

                           5.3.

                           Planificarea și dezvoltarea acțiunilor comune de aplicare

                           5.4.

                           Acțiuni comune de aplicare pilot

                  Acțiunea 6:

               Conceperea unor baze de date publice și ușor de accesat, referitoare la aplicarea drepturilor consumatorilor decurgând din legislația comunitară privind protecția consumatorilor și la jurisprudența în materie, precum și finalizarea și îmbunătățirea bazei de date privind clauzele contractuale abuzive.

                  Acțiunea 7:

               Monitorizarea și evaluarea siguranței produselor nealimentare și a serviciilor, incluzând, inter alia:

                           7.1.

                           Consolidarea și extinderea domeniului de aplicare a sistemului de alertă RAPEX, ținând seama de evoluțiile în schimbul de informații privind supravegherea pieței

                           7.2.

                           Analiza tehnică a notificărilor de alertă

                           7.3.

                           Culegerea și evaluarea datelor privind riscurile prezentate de produse de consum sau servicii specifice

                           7.4.

                           Dezvoltarea rețelei privind siguranța produselor de consum în conformitate cu Directiva 2001/95/CE (1).

                  Acțiunea 8:

               Monitorizarea funcționării și evaluării impactului sistemelor alternative de rezolvare a litigiilor, în special sistemele on-line și eficiența lor în rezolvarea plângerilor și litigiilor transfrontaliere, precum și asistența tehnică pentru dezvoltarea ulterioară a rețelei europene extrajudiciare.

                  Acțiunea 9:

               (Acțiune comună) Contribuții financiare pentru organisme publice sau nonprofit care formează rețele comunitare ce furnizează informații și asigură asistență consumatorilor, pentru a-i ajuta să își exercite drepturile și să obțină acces la un sistem adecvat de soluționare a litigiilor (rețeaua centrelor europene ale consumatorilor și centrele de informare și asistență din rețeaua extrajudiciară europeană, în condițiile stabilite la articolul 7 alineatul (1).

                  Acțiunea 10:

               (Acțiune comună) Contribuții financiare pentru acțiuni comune specifice de supraveghere și de aplicare a legislației menite să îmbunătățească cooperarea administrativă și de aplicare a legislației comunitare privind protecția consumatorilor, inclusiv a directivei privind siguranța generală a produselor, precum și alte acțiuni în contextul cooperării administrative, în condițiile prevăzute la articolul 7 alineatul (1).

         Obiectivul (c):   Implicare corespunzătoare a organizațiilor de consumatori în politicile europene

                  Acțiunea 11:

               Furnizarea de expertiză tehnică și juridică specifică organizațiilor de consumatori pentru a sprijini participarea și contribuția lor la procesele de consultări privind inițiativele comunitare de politică legislativă sau nelegislativă în domenii politice relevante, cum sunt politica pieței interne, serviciile de interes general și programul-cadru pe zece ani privind producția și consumul durabile, și pentru a sprijini contribuția acestor organizații la supravegherea pieței.

                  Acțiunea 12:

               Reprezentarea intereselor consumatorilor europeni în cadrul forumurilor internaționale, inclusiv în organismele internaționale de standardizare și în organizațiile comerciale internaționale.

                  Acțiunea 13:

               Formarea personalului organizațiilor regionale, naționale și europene de consumatori și alte acțiuni de consolidare a competențelor, inclusiv cursuri de formare privind dezvoltarea proiectelor și procedurile de executare a proiectelor, forum pe internet privind proiecte specifice, ateliere și reuniuni de promovare a parteneriatului în proiecte.

                  Acțiunea 14:

               Acțiunile de informare cu privire la drepturile consumatorilor acordate de legislația privind protecția consumatorilor, precum și de alte măsuri comunitare de protecție a consumatorilor, în special în noile state membre, în cooperare cu organizațiile de consumatori din aceste state.

                  Acțiunea 15:

               Educația consumatorilor, incluzând acțiuni privind consumatorii tineri, și conceperea de instrumente on-line interactive de educare a consumatorilor cu privire la drepturile consumatorilor pe piața internă și în tranzacțiile transfrontaliere.

                  Acțiunea 16:

               Contribuții financiare pentru funcționarea organizațiilor europene ale consumatorilor, în condițiile prevăzute la articolul 7 alineatul (2).

                  Acțiunea 17:

               Contribuții financiare pentru funcționarea organizațiilor de consumatori la nivel european care reprezintă interesele consumatorilor în dezvoltarea standardelor pentru produse și servicii la nivel comunitar, în condițiile prevăzute la articolul 7 alineatul (3).

         Obiectivele (a), (b) și (c):

                  Acțiunea 18:

               Contribuții financiare pentru proiecte specifice la nivel comunitar sau național în sprijinul obiectivelor politicii de protecție a consumatorilor astfel cum este definită la articolul 3, în condițiile prevăzute la articolul 7 alineatul (4), incluzând, între altele, contribuții financiare pentru:

                           —

                           proiecte specifice întreprinse de organizații ale consumatorilor și având ca scop accelerarea punerii în aplicare efective a acquis-ului comunitar privind protecția consumatorilor în noile state membre;

                           —

                           proiecte specifice de promovare a schimburilor transfrontaliere de informații și bune practici privind integrarea drepturilor consumatorilor în alte politici.

                  Acțiunea 19:

               Evaluarea acțiunilor întreprinse în prezentul cadru.

      (1)  Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (JO L 11, 15.1.2002, p. 4).


title: 2010/383/: Decizia Consiliului din 29 iunie 2010 privind poziția care urmează să fie adoptată de către Uniunea Europeană în cadrul Comitetului mixt al SEE referitor la modificarea Protocolului 31 la Acordul privind SEE privind cooperarea în domenii specifice în afara celor patru libertăți (linii bugetare)

text:
               10.7.2010

               RO

               Jurnalul Oficial al Uniunii Europene

               L 175/34

         DECIZIA CONSILIULUI
   din 29 iunie 2010
   privind poziția care urmează să fie adoptată de către Uniunea Europeană în cadrul Comitetului mixt al SEE referitor la modificarea Protocolului 31 la Acordul privind SEE privind cooperarea în domenii specifice în afara celor patru libertăți (linii bugetare)
   (2010/383/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 114 și articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Protocolul 31 la Acordul privind SEE cuprinde dispoziții specifice privind cooperarea dintre Uniunea Europeană și statele AELS din SEE în alte domenii decât cele patru libertăți.

               (2)

               Este oportun să se continue după data de 31 decembrie 2009 cooperarea dintre părțile contractante ale acordului la acțiunile Uniunii finanțate din bugetul general al Uniunii cu privire la realizarea, funcționarea și dezvoltarea pieței interne. Sunt vizate următoarele linii bugetare:
               12 01 04 01 Realizarea și dezvoltarea pieței interne – Cheltuieli de gestiune administrativă.
               12 02 01 Realizarea și dezvoltarea pieței interne.
               02 03 01 Funcționarea și dezvoltarea pieței interne, în special în domeniul notificării, certificării și apropierii sectoriale.
               02 01 04 01 Funcționarea și dezvoltarea pieței interne, în special în domeniul notificării, certificării și apropierii sectoriale – Cheltuieli de gestiune administrativă.

               (3)

               Prin urmare, Protocolul 31 la Acordul privind SEE ar trebui modificat în consecință. Este oportun să se prevadă poziția care urmează să fie adoptată de Uniune în cadrul Comitetului mixt al SEE,

         ADOPTĂ PREZENTA DECIZIE:
   Articol unic
   Poziția care urmează să fie adoptată de Uniune în cadrul Comitetului mixt al SEE referitor la modificarea prevăzută a Protocolului 31 la Acordul privind SEE cu privire la cooperarea în domenii specifice, altele decât cele patru libertăți, este de a aproba proiectul de decizie a Comitetului mixt al SEE atașat la prezenta decizie.

      Adoptată la Luxemburg, 29 iunie 2010.

            Pentru Consiliu

            Președintele

         E. ESPINOSA

      (1)  JO L 305, 30.11.1994, p. 6.

      ANEXĂ

         PROIECT
         DECIZIA NR. … A COMITETULUI MIXT AL SEE
         din
         de modificare a Protocolului 31 la Acordul privind SEE privind cooperarea în domenii specifice în afara celor patru libertăți
         COMITETUL MIXT AL SEE,
         având în vedere Acordul privind Spațiul Economic European, astfel cum a fost modificat prin Protocolul de adaptare a Acordului privind Spațiul Economic European, denumit în continuare „acordul”, în special articolele 86 și 98,
         întrucât:

                     (1)

                     Protocolul 31 la acord a fost modificat prin Decizia nr. 93/2009 a Comitetului mixt al SEE din 3 iulie 2009 (1).

                     (2)

                     Este oportun să se continue cooperarea dintre părțile contractante ale acordului la acțiunile Uniunii finanțate din bugetul general al Uniunii cu privire la realizarea, funcționarea și dezvoltarea pieței interne.

                     (3)

                     Prin urmare, Protocolul 31 la acord ar trebui modificat pentru ca această cooperare extinsă să poată continua după data de 31 decembrie 2009,

               ADOPTĂ PREZENTA DECIZIE:
         Articolul 1
         Articolul 7 din Protocolul 31 la acord se modifică după cum urmează:

                     1.

                     Cuvintele „anii 2004, 2005, 2006, 2007, 2008 și 2009” din punctul 6 se înlocuiesc cu cuvintele „anii 2004, 2005, 2006, 2007, 2008, 2009 și 2010”.

                     2.

                     Cuvintele „anii 2006, 2007, 2008 și 2009” din punctul 7 se înlocuiesc cu cuvintele „anii 2006, 2007, 2008, 2009 și 2010”.

                     3.

                     Cuvintele „anii 2008 și 2009” din punctul 8 se înlocuiesc cu cuvintele „anii 2008, 2009 și 2010”.

               Articolul 2
         Prezenta decizie intră în vigoare în ziua următoare datei la care s-a efectuat ultima notificare către Comitetul mixt al SEE în temeiul articolului 103 alineatul (1) din acord (2).
         Se aplică de la 1 ianuarie 2010.
         Articolul 3
         Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

            Adoptată la Bruxelles,

                  Pentru Comitetul mixt al SEE

                  Președintele

                  Secretarii

                  Comitetului mixt al SEE

         (1)  JO L 277, 22.10.2009, p. 49.

         (2)  [Nu au fost semnalate obligații constituționale.] [Au fost semnalate obligații constituționale.].


title: Decizia 2008/605/PESC a Consiliului din 22 iulie 2008 de punere în aplicare a Poziției comune 2004/161/PESC de reînnoire a măsurilor restrictive împotriva Zimbabwe

text:
               23.7.2008

               RO

               Jurnalul Oficial al Uniunii Europene

               L 194/34

      DECIZIA 2008/605/PESC A CONSILIULUI

   din 22 iulie 2008
   de punere în aplicare a Poziției comune 2004/161/PESC de reînnoire a măsurilor restrictive împotriva Zimbabwe
   CONSILIUL UNIUNII EUROPENE
   având în vedere Poziția comună 2004/161/PESC (1), în special articolul 6, coroborat cu articolul 23 alineatul (2) din Tratatul privind Uniunea Europeană,
   întrucât:

               (1)

               Prin Poziția comună 2004/161/PESC, Consiliul a adoptat măsuri destinate, inter alia, să împiedice intrarea sau tranzitarea teritoriilor statelor membre de către persoane fizice implicate în activități care aduc o gravă atingere democrației, respectării drepturilor omului și statului de drept în Zimbabwe, precum și să înghețe fondurile și resursele economice aparținând membrilor guvernului din Zimbabwe, precum și ale oricărei persoane fizice sau juridice și ale oricărei entități sau oricărui organism asociat acestora, care figurează pe lista cuprinsă în anexa la Poziția comună 2004/161/PESC.

               (2)

               Ca urmare a acțiunilor violente organizate și întreprinse de către autoritățile din Zimbabwe cu ocazia campaniei pentru alegerile prezidențiale din 2008, care au transformat acest scrutin într-o negare a democrației, este necesară adăugarea anumitor persoane și entități pe lista cuprinsă în anexa la Poziția comună 2004/161/PESC. Pe lângă activitățile acestora care aduc o gravă atingere democrației, respectării drepturilor omului și statului de drept în Zimbabwe, aceste persoane și entități sunt asociate regimului prin funcțiile lor sau trebuie considerate asociate regimului prin participarea lor la acțiunile violente organizate și întreprinse de către autoritățile din Zimbabwe sau prin incitarea la aceste acțiuni.

         DECIDE:
   Articolul 1
   Persoanele și entitățile care figurează în anexa la prezenta decizie se adaugă pe lista cuprinsă în anexa la Poziția comună 2004/161/PESC.
   Articolul 2
   Prezenta decizie produce efecte de la data adoptării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 22 iulie 2008.

            Pentru Consiliu

            Președintele

         B. KOUCHNER

      (1)  JO L 50, 20.2.2004, p. 66. Poziție comună modificată ultima dată prin Decizia 2007/455/PESC (JO L 172, 30.6.2007, p. 89).

      ANEXĂ
      Persoanele și entitățile la care se face referire la articolul 1

                              132.

                              Gono, Gideon

                  Guvernatorul Băncii Centrale

                              133.

                              Kazembe, Joyce

                  Vicepreședinte al Zimbabwe Electoral Commission

                              134.

                              Patel, Bharat

                  Procuror general ad interim

                              135.

                              Chiwenga, Jocelyn

                  Femeie de afaceri, soția generalului Chiwenga, șeful Statului Major al Forțelor Armate

                              136.

                              Dube, Tshingo

                  Director general al industriei de apărare a Zimbabwe și candidat al Zanu-Pf la alegerile parlamentare

                              137.

                              Huni, Munyaradzi

                  Jurnalist la ziarul oficial pro-guvernamental „The Herald”, care a incitat la campania de teroare desfășurată înaintea și în timpul alegerilor

                              138.

                              Kereke, Munyaradzi

                  Consilier principal al guvernatorului Băncii Centrale

                              139.

                              Chiremba, Mirirai

                  Șeful Departamentului de informații financiare al Băncii Centrale

                              140.

                              Zvayi, Caesar

                  Jurnalist la ziarul oficial pro-guvernamental „The Herald”, care a incitat la campania de teroare desfășurată înaintea și în timpul alegerilor

                              141.

                              Chingoka, Peter

                  Șeful Federației de crichet din Zimbabwe, care a susținut public campania de teroare desfășurată înaintea și în timpul alegerilor

                              142.

                              Chimedza, Paul Dr.

                  Președintele Asociației Medicale Mondiale pentru capitolul referitor la Zimbabwe, care a refuzat acordarea de asistență victimelor din rândul membrilor MDC (partidul de opoziție)

                              143.

                              General de corp aerian Karakadzai

                  Harare Metropolitan Province, persoană direct implicată în campania de teroare desfășurată înaintea și în timpul alegerilor

                              144.

                              Col. C. Sibanda

                  Bulawayo Province, persoană direct implicată în campania de teroare desfășurată înaintea și în timpul alegerilor

                              145.

                              General de brigadă Tarumbwa

                  Manicaland and Mutare South, persoană direct implicată în campania de teroare desfășurată înaintea și în timpul alegerilor

                              146.

                              Col. M. Mzilikazi (MID)

                  Buhera Central, persoană direct implicată în campania de teroare desfășurată înaintea și în timpul alegerilor

                              147.

                              Col. Mutsvunguma

                  Headlands, persoană direct implicată în campania de teroare desfășurată înaintea și în timpul alegerilor

                              148.

                              General de brigadă Shungu

                  Mashonaland Central, persoană direct implicată în campania de teroare desfășurată înaintea și în timpul alegerilor

                              149.

                              Col. Chipwere

                  Bindura South, persoană direct implicată în campania de teroare desfășurată înaintea și în timpul alegerilor

                              150.

                              Col. F. Mhonda

                  Rushinga, persoană direct implicată în campania de teroare desfășurată înaintea și în timpul alegerilor

                              151.

                              General de corp aerian Muchena

                  Midlands, persoană direct implicată în campania de teroare desfășurată înaintea și în timpul alegerilor

                              152.

                              General de corp aerian Abu Basutu

                  Matebeleland South, persoană direct implicată în campania de teroare desfășurată înaintea și în timpul alegerilor

                              153.

                              General de brigadă Khumalo

                  Matebeleland North, persoană direct implicată în campania de teroare desfășurată înaintea și în timpul alegerilor

                              154.

                              General de corp de armată E. A. Rugeje

                  Masvingo Province, persoană direct implicată în campania de teroare desfășurată înaintea și în timpul alegerilor

                              155.

                              Col G. Mashava

                  Chiredzi Central, persoană direct implicată în campania de teroare desfășurată înaintea și în timpul alegerilor

                              156.

                              Lt. Col. Muchono

                  Mwenezi West, persoană direct implicată în campania de teroare desfășurată înaintea și în timpul alegerilor

                              157.

                              Lt. Col. Mpabanga

                  Mwenezi East, persoană direct implicată în campania de teroare desfășurată înaintea și în timpul alegerilor

                              158.

                              Comandant R. Kwenda

                  Zaka East, persoană direct implicată în campania de teroare desfășurată înaintea și în timpul alegerilor

                              159.

                              General de brigadă Sigauke

                  Mash West Province, persoană direct implicată în campania de teroare desfășurată înaintea și în timpul alegerilor

                              160.

                              Col. Gwekwerere

                  Chinhoyi, persoană direct implicată în campania de teroare desfășurată înaintea și în timpul alegerilor

                              161.

                              Col. C. T. Gurira

                  Mhondoro Mubaira, persoană direct implicată în campania de teroare desfășurată înaintea și în timpul alegerilor

                              162.

                              General de brigadă D. Nyikayaramba

                  Mashonaland East, persoană direct implicată în campania de teroare desfășurată înaintea și în timpul alegerilor

                              163.

                              General de brigadă Rungani

                  General de brigadă în retragere, persoană direct implicată în campania de teroare desfășurată înaintea și în timpul alegerilor

                              164.

                              Chinotimba, Joseph

                  Vicepreședinte al Asociației naționale a veteranilor războiului de eliberare din Zimbabwe, șef al milițiilor Zanu-PF

                              165.

                              Moyo, Gilbert

                  „Veteran de război” implicat în numeroase crime în Mashonaland Ouest (Chegutu), șef al milițiilor Zanu-PF

                              166.

                              Rangwani, Dani

                  Inspector de poliție implicat în torturarea și deținerea partizanilor MDC, persoană direct implicată în acțiunile violente comise în martie 2007

                              167.

                              Jangara, Thomsen

                  Adjunct al prefectului poliției, comisar-șef de poliție, cu sediul la Southerton, responsabil de zona Harare Sud, persoană direct implicată în acțiunile violente comise în martie 2007

                              168.

                              Tonderai Matibiri, Innocent

                  Director general adjunct al poliției; nepot sau „văr apropiat” african al lui Mugabe, plasat pe un post de înalt nivel în scopul de a deveni următorul director general al poliției, persoană direct implicată în acțiunile violente comise în martie 2007

                              169.

                              Zidco Holdings

                  Holding financiar al Zanu-PF [alias Zidco Holdings (PVT) Ltd],
                  PO Box 1275, Harare, Zimbabwe

                              170.

                              Jongwe Printing and Publishing Company (PVT) Ltd

                  Ramură editorială a Zanu-Pf (alias Jongwe printing and publishing co, alias Jongwe printing and publishing company)
                  14 Austin Road, Coventry road, Workington, Harare, Zimbabwe. PO box 5988, Harare, Zimbabwe

                              171.

                              Cold Comfort Farm Trust Co-operative

                  Aparține lui Didymus Mutasa; Grace Mugabe este de asemenea implicată
                  7 Cowie Road, Tynwald, Harare, Zimbabwe

                              172.

                              Zimbabwe Defence Industries (Industria de apărare a Zimbabwe)

                  Deținută în totalitate de guvernul Zimbabwe. Printre directori se numără Leo Mugabe și Solomon Mujuru.
                  10th Floor, Trustee House, 55 Samora Machel Avenue, PO Box 6597, Harare, Zimbabwe


Anunţ juridic important

|

52007BP0113(01)

1. Decizia Parlamentului European din 24 aprilie 2007 privind descărcarea de gestiune pentru execuţia bugetului Centrului European pentru Dezvoltarea Formării Profesionale aferent exerciţiului financiar 2005 (C6-0386/2006 - 2006/2153(DEC))

Jurnalul Oficial 074 E , 20/03/2008 p. 0183 - 0184

		1.Decizia Parlamentului European din 24 aprilie 2007 privind descărcarea de gestiune pentru execuţia bugetului Centrului European pentru Dezvoltarea Formării Profesionale aferent exerciţiului financiar 2005 (C6-0386/2006 — 2006/2153(DEC))Parlamentul European,- având în vedere conturile anuale finale ale Centrului European pentru Dezvoltarea Formării Profesionale pentru exerciţiul financiar 2005 [1],- având în vedere raportul Curţii de Conturi privind conturile anuale finale ale Centrului European pentru Dezvoltarea Formării Profesionale pentru exerciţiul financiar 2005, precum şi răspunsurile centrului [2],- având în vedere Recomandarea Consiliului din 27 februarie 2007 (5711/2007 — C6-0080/2007),- având în vedere Tratatul CE, în special articolul 276,- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [3], în special articolul 185,- având în vedere Regulamentul (CEE) nr. 337/75 al Consiliului din 10 februarie 1975 privind înfiinţarea Centrului European pentru Dezvoltarea Formării Profesionale [4], în special articolul 12a,- având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului [5], în special articolul 94,- având în vedere articolul 71 şi anexa V la Regulamentul său de procedură,- având în vedere raportul Comisiei pentru control bugetar şi avizul Comisiei pentru ocuparea forţei de muncă şi afaceri sociale (A6-0097/2007),1. acordă directorului Centrului European pentru Dezvoltarea Formării Profesionale descărcarea de gestiune pentru execuţia bugetului centrului aferent exerciţiului financiar 2005;2. îşi prezintă observaţiile în cadrul rezoluţiei de mai jos;3. încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, directorului Centrului European pentru Dezvoltarea Formării Profesionale, Consiliului, Comisiei şi Curţii de Conturi şi de a asigura publicarea acestora în Jurnalul Oficial al Uniunii Europene (seria L).[1] JO C 266, 31.10.2006, p. 28.[2] JO C 312, 19.12.2006, p. 60.[3] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).[4] JO L 39, 13.2.1975, p. 1. Regulament astfel cum a fost modificat prin Regulamentul (CE) nr. 2051/2004 (JO L 355, 1.12.2004, p. 1).[5] JO L 357, 31.12.2002, p. 72.--------------------------------------------------


title: 2010/242/: Decizia Consiliului din 26 aprilie 2010 de numire a unui membru austriac și a unui supleant austriac în cadrul Comitetului Regiunilor

text:
               29.4.2010

               RO

               Jurnalul Oficial al Uniunii Europene

               L 107/20

         DECIZIA CONSILIULUI
   din 26 aprilie 2010
   de numire a unui membru austriac și a unui supleant austriac în cadrul Comitetului Regiunilor
   (2010/242/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului austriac,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE și 2010/29/UE de numire a unor membri și a unor supleanți în cadrul Comitetului Regiunilor pentru perioada 26 ianuarie 2010-25 ianuarie 2015 (1).

               (2)

               Un post de supleant în cadrul Comitetului Regiunilor devine vacant ca urmare a încheierii mandatului domnului Herbert SAUSGRUBER. Un post de membru supleant în cadrul Comitetului Regiunilor a devenit vacant ca urmare a numirii domnului Markus WALLNER în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           Herr Landesstatthalter Mag. Markus WALLNER, Stellvertretender Landeshauptmann von Vorarlberg (schimbare de mandat);

                     și

               (b)

               în calitate de supleant:

                           —

                           Frau Landtagspräsidentin Dr. Bernadette MENNEL, Präsidentin des Vorarlberger Landtags.

         Articolul 2
   Prezenta decizie produce efecte de la data adoptării.

      Adoptată la Luxemburg, 26 aprilie 2010.

            Pentru Consiliu

            Președintele

         M. Á. MORATINOS

      (1)  JO L 348, 29.12.2009, p. 22 și JO L 12, 19.1.2010, p. 11.


title: Decizia 2014/512/PESC a Consiliului din 31 iulie 2014 privind măsuri restrictive având în vedere acțiunile Rusiei de destabilizare a situației în Ucraina

text:
               31.7.2014

               RO

               Jurnalul Oficial al Uniunii Europene

               L 229/13

         DECIZIA 2014/512/PESC A CONSILIULUI
   din 31 iulie 2014
   privind măsuri restrictive având în vedere acțiunile Rusiei de destabilizare a situației în Ucraina
   CONSILIUL UNIUNII EUROPENE,
   având în vedere Tratatul privind Uniunea Europeană, în special, articolul 29,
   întrucât:

               (1)

               La 6 martie 2014, șefii de stat sau de guvern ai Uniunii Europene au condamnat cu fermitate încălcarea gratuită a suveranității și integrității teritoriale a Ucrainei de către Federația Rusă și au îndemnat Federația Rusă să își retragă imediat forțele armate către zonele de staționare permanentă a acestora, în conformitate cu acordurile relevante. Aceștia au declarat că orice nouă acțiune a Federației Ruse în direcția destabilizării situației din Ucraina ar duce la consecințe suplimentare și de anvergură pentru relațiile dintre Uniunea Europeană și statele sale membre, pe de o parte, și Federația Rusă, pe de altă parte, într-o serie vastă de domenii economice.

               (2)

               La 17 martie 2014, Consiliul a adoptat Decizia 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1), prin care Consiliul a impus restricții de călătorie și măsuri de înghețare a activelor.

               (3)

               La 21 martie 2014, Consiliul European a reamintit declarația șefilor de stat sau de guvern din 6 martie 2014 și a solicitat Comisiei și statelor membre să pregătească posibile măsuri specifice.

               (4)

               La 27 mai, 27 iunie și 16 iulie 2014, șefii de stat sau de guvern ai Uniunii Europene au luat act de faptul că sunt în curs lucrări pregătitoare desfășurate de către Comisie, SEAE și statele membre cu privire la posibile măsuri specifice, astfel încât să se poată întreprinde noi acțiuni fără întârziere.

               (5)

               La 22 iulie, Consiliul a îndemnat Federația Rusă să își folosească în mod activ influența asupra grupărilor armate ilegale, pentru a obține accesul total, imediat, sigur și securizat la locul doborârii avionului MH17 al liniilor aeriene malaysiene în Donețk, cooperarea deplină cu activitatea de recuperare a rămășițelor pământești și a obiectelor personale și cooperarea în totalitate cu ancheta independentă, inclusiv accesul neîngrădit la locul respectiv, atât timp cât va fi necesar pentru anchetă și pentru eventualele investigații ulterioare.

               (6)

               Consiliul îndeamnă totodată Rusia să stopeze fluxul din ce în ce mai mare de arme, de echipament și de militanți peste graniță, pentru a se obține rezultate rapide și tangibile în ceea ce privește detensionarea. De asemenea, Consiliul a îndemnat Rusia să își retragă trupele suplimentare din zona de frontieră.

               (7)

               În plus, Consiliul a reamintit angajamentele anterioare ale Consiliului European și și-a exprimat disponibilitatea de a introduce fără întârziere un pachet suplimentar de măsuri restrictive semnificative, în cazul în care cooperarea deplină și imediată din partea Rusiei cu privire la cererile menționate anterior nu se concretizează. Consiliul a solicitat Comisiei și SEAE să își finalizeze lucrările pregătitoare privind posibile măsuri specifice și să prezinte, până la 24 iulie, propuneri pentru luarea de măsuri, inclusiv privind accesul la piețele de capital, apărare, produsele cu dublă utilizare și tehnologiile sensibile, inclusiv în sectorul energetic.

               (8)

               Având în vedere gravitatea situației, Consiliul că este oportun să ia măsuri restrictive ca răspuns la acțiunile Rusiei de destabilizare a situației din Ucraina.

               (9)

               În acest context, este oportun să se interzică tranzacțiile, acordarea de servicii financiare sau de investiții sau tranzacționarea de noi obligațiuni sau titluri de capital sau alte instrumente financiare similare având o scadență care depășește 90 de zile și care sunt emise de instituții financiare rusești de stat, cu excepția instituțiilor stabilite în Rusia care au statut internațional și care au fost instituite în temeiul unor acorduri interguvernamentale cu Rusia, în calitate de acționar. Aceste interdicții nu aduc atingere acordării de împrumuturi acestor instituții financiare ruse de stat sau de către aceste instituții, indiferent de scadență.

               (10)

               În plus, statele membre ar trebui să interzică vânzarea, furnizarea, transferul sau exportul în Rusia de armament și de materiale conexe de orice tip. Ar trebui, de asemenea, să se interzică achiziționarea din Rusia de armament sau materiale conexe de orice tip.

               (11)

               În plus, ar trebui să se interzică vânzarea, furnizarea, transferul sau exportul de produse cu dublă utilizare pentru uz militar sau pentru utilizatori finali militari din Rusia. Respectiva interdicție nu ar trebui să afecteze exporturile de produse și tehnologii cu dublă utilizare, inclusiv pentru sectorul aeronautic și pentru industria spațială, destinate utilizărilor nemilitare și/sau utilizatorilor finali nemilitari.

               (12)

               Ar trebui să se interzică vânzarea, furnizarea, transferul sau exportul de anumite produse și tehnologii sensibile, atunci când acestea sunt destinate explorării și extracției petrolului în ape adânci,, explorării petrolului arctic sau proiecte privind petrolul de șist.

               (13)

               Sunt necesare acțiuni suplimentare din partea Uniunii pentru punerea în aplicare a anumitor măsuri,

         ADOPTĂ PREZENTA DECIZIE:
   Articolul 1
   Se interzic achiziționarea sau vânzarea, intermedierea sau acordarea de asistență, în mod direct sau indirect, la emiterea sau la orice fel de tranzacționare de obligațiuni, titluri de capital sau instrumente financiare similare având o scadență care depășește 90 de zile și care sunt emise după 1 august 2014 de către:

               (a)

               instituții majore de credit sau instituții de finanțare a dezvoltării stabilite în Rusia deținute sau controlate de stat în proporție de peste 50 % începând de la 1 august 2014, astfel cum figurează în anexă;

               (b)

               orice persoană juridică, entitate sau organism stabilite în afara Uniunii și deținute în proporție de peste 50 % de o entitate care figurează în anexă; sau

               (c)

               orice persoană juridică, entitate sau organism care acționează în numele sau la ordinele unei entități menționate la litera (b) sau care figurează în anexă.

         Articolul 2
   (1)   Se interzice vânzarea directă sau indirectă, furnizarea, transferul sau exportul de armament și de materiale conexe de orice tip, inclusiv arme și muniții, vehicule și echipamente militare, echipamente paramilitare și piese de schimb pentru acestea, efectuate către Rusia de către resortisanți ai statelor membre sau de pe teritoriul statelor membre, sau utilizând aeronave înmatriculate în statele membre sau nave care arborează pavilionul acestora, indiferent dacă acestea provin sau nu de pe teritoriul statelor membre.
   (2)   Se interzice:

               (a)

               furnizarea, în mod direct sau indirect, către orice persoană fizică sau juridică, entitate sau organism din Rusia sau în scopul utilizării în Rusia, de asistență tehnică, de servicii de intermediere sau de alte servicii legate de produsele menționate la alineatul (1) sau legate de furnizarea, fabricarea, întreținerea și utilizarea de armament și de materiale conexe de orice tip, inclusiv arme și muniții, vehicule și echipamente militare, echipamente paramilitare și piese de schimb pentru acestea;

               (b)

               furnizarea, în mod direct sau indirect, către orice persoană, entitate sau organism din Rusia sau în scopul utilizării în Rusia, de finanțare sau de asistență financiară în legătură cu activități militare, inclusiv și în special subvențiile, împrumuturile și asigurarea sau garantarea creditelor pentru export, precum și de asigurări și reasigurări pentru vânzarea, furnizarea, transferul sau exportul de armament și de materiale conexe sau pentru furnizarea de asistență tehnică conexă, de servicii de intermediere sau de alte servicii;

         (3)   Se interzice importul, achiziționarea sau transportul de armament și de materiale conexe de orice tip, inclusiv arme și muniții, vehicule și echipamente militare, echipamente paramilitare și piese de schimb pentru acestea, efectuate din Rusia de către resortisanți ai statelor membre sau utilizând aeronave înmatriculate în statele membre sau nave care arborează pavilionul acestora.
   (4)   Interdicțiile menționate la alineatele (1), (2) și (3) nu aduc atingere executării contractelor sau acordurilor încheiate înainte de 1 august 2014 și nici furnizării de piese de schimb și de servicii necesare pentru întreținerea și asigurarea siguranței capacităților existente în cadrul Uniunii.
   Articolul 3
   (1)   Se interzice vânzarea directă sau indirectă, furnizarea, transferul sau exportul tuturor produselor cu dublă utilizare și tehnologiilor cuprinse în lista din anexa I la Regulamentul (CE) nr. 428/2009 al Consiliului din 5 mai 2009 de instituire a unui regim comunitar pentru controlul exporturilor, transferului, serviciilor de intermediere și tranzitului de produse cu dublă utilizare (2) pentru uz militar în Rusia sau pentru orice utilizator final militar din Rusia de către resortisanți ai statelor membre sau de pe teritoriul statelor membre, sau utilizând aeronave înmatriculate în statele membre sau nave care arborează pavilionul acestora, indiferent dacă provin sau nu de pe teritoriul acestora.
   (2)   Se interzice:

               (a)

               furnizarea, în mod direct sau indirect, către orice persoană, entitate sau organism din Rusia sau în scopul utilizării în Rusia, de asistență tehnică, de servicii de intermediere și de alte servicii legate de bunurile și tehnologiile menționate la alineatul (1), precum și furnizarea, fabricarea, întreținerea și utilizarea acestor bunuri și tehnologii;

               (b)

               furnizarea, în mod direct sau indirect, către orice persoană fizică sau juridică, entitate sau organism din Rusia sau în scopul utilizării în Rusia, de finanțare sau de asistență financiară în legătură cu activități militare, incluzând în special granturi, împrumuturi și asigurări ale creditelor pentru export, precum și asigurări și reasigurări pentru vânzarea, furnizarea, transferul sau exportul de armament și de materiale conexe sau pentru furnizarea de asistență tehnică aferentă, de servicii de intermediere sau de alte servicii.

         (3)   Interdicțiile de la alineatele (1) și (2) nu aduc atingere executării contractelor sau acordurilor încheiate înainte de 1 august 2014.
   Articolul 4
   (1)   Vânzarea directă sau indirectă, furnizarea, transferul sau exportul anumitor tehnologii adecvate pentru explorarea și extracția petrolului în ape adânci, explorarea petrolului arctic sau proiecte privind petrolul de șist în Rusia, de către resortisanți ai statelor membre sau de pe teritoriul statelor membre sau utilizând aeronave înmatriculate în statele membre sau nave care arborează pavilionul acestora, fac obiectul autorizării prealabile de către autoritatea competentă a statului membru exportator.
   Uniunea adoptă măsurile necesare în vederea identificării articolelor relevante care intră sub incidența prezentului alineat.
   (2)   Furnizarea de:

               (a)

               asistență tehnică sau alte servicii legate de tehnologiile menționate la alineatul (1);

               (b)

               finanțare sau asistență financiară pentru vânzarea, furnizarea, transferul sau exportul tehnologiilor menționate la alineatul (1) sau pentru furnizarea de asistență sau instruire tehnică aferentă

         face, de asemenea, obiectul autorizării prealabile de către autoritatea competentă a statului membru exportator.
   (3)   Autoritățile competente ale statelor membre nu acordă nicio autorizație pentru vânzarea, furnizarea, transferul sau exportul de tehnologii sau pentru furnizarea serviciilor menționate la alineatele (1) și (2) dacă stabilesc că vânzarea, furnizarea, transferul sau exportul în cauză sau furnizarea serviciului în cauză are ca destinație explorarea și extracția petrolului în ape adânci, explorarea petrolului arctic sau proiecte privind petrolul de șist în Rusia.
   (4)   Alineatul (3) nu aduce atingere executării contractelor sau acordurilor încheiate înainte de 1 august 2014.
   Articolul 5
   În vederea maximizării impactului măsurilor menționate în prezenta decizie, Uniunea încurajează țările terțe să adopte măsuri restrictive similare celor prevăzute în aceasta.
   Articolul 6
   Acțiunile desfășurate de persoane fizice sau juridice, de entități sau de organisme nu angajează în niciun fel răspunderea acestora, în cazul în care acestea nu au știut și nu au avut niciun motiv întemeiat pentru a suspecta că acțiunile lor ar încălca măsurile prevăzute în prezenta decizie.
   Articolul 7
   (1)   Nu se admite nicio pretenție în legătură cu orice contract sau tranzacție a căror executare a fost afectată, direct sau indirect, în totalitate sau parțial, de măsurile impuse în temeiul prezentei decizii, inclusiv cererile de despăgubire sau oricare alte cereri de acest tip, cum ar fi o cerere de compensare sau o cerere în temeiul unei garanții, în special o cerere de prelungire sau de plată a unei obligațiuni, a unei garanții sau a unei contragaranții, mai ales a unei garanții financiare sau a unei contragaranții financiare, indiferent de forma acesteia, prezentate de:

               (a)

               entitățile menționate la articolul 1 litera (b) sau (c) sau care figurează în anexă;

               (b)

               orice altă persoană, entitate sau organism rus; sau

               (c)

               orice persoană, entitate sau organism care acționează prin intermediul sau în numele uneia din persoanele, entitățile sau organismele menționate la litera (a) sau (b) de la prezentul alineat.

         (2)   În cadrul oricărei proceduri pentru executarea unei cereri, sarcina de a dovedi că satisfacerea cererii nu este interzisă în temeiul alineatului (1) incumbă persoanei care urmărește executarea respectivei cereri.
   (3)   Prezentul articol nu aduce atingere dreptului persoanelor, entităților și organismelor menționate la alineatul (1) la controlul jurisdicțional al legalității neexecutării obligațiilor contractuale, în conformitate cu prezenta decizie.
   Articolul 8
   Se interzice participarea în cunoștință de cauză și deliberată la activități care au drept obiect sau efect eludarea interdicțiilor prevăzute la articolele 1-4,. inclusiv acționând ca substitut al entităților menționate la articolul 5.
   Articolul 9
   (1)   Prezenta decizie se aplică până la 31 iulie 2015.
   (2)   Prezenta decizie se reexaminează permanent. Aceasta se reînnoiește sau, după caz, se modifică în situația în care Consiliul apreciază că obiectivele acesteia nu au fost îndeplinite.
   (3)   Măsurile restrictive prevăzute în prezenta decizie se reexaminează până la 31 octombrie 2014 cel târziu, luând în considerare în special efectul acestora și măsurile adoptate de state terțe.
   Articolul 10
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 31 iulie 2014.

            Pentru Consiliu,

            Președintele

         S. GOZI

      (1)  JO L 78, 17.3.2014, p. 16.

      (2)  JO L 134, 29.5.2009, p. 1.

      ANEXĂ
      LISTA INSTITUȚIILOR MENȚIONATE LA ARTICOLUL 1 LITERA (a)

                  1.

                  SBERBANK

                  2.

                  VTB BANK

                  3.

                  GAZPROMBANK

                  4.

                  VNESHECONOMBANK (VEB)

                  5.

                  ROSSELKHOZBANK


title: Decizia (UE) 2017/1591 a Consiliului din 14 septembrie 2017 de numire a unui membru, propus de Republica Austria, în cadrul Comitetului Regiunilor

text:
               21.9.2017

               RO

               Jurnalul Oficial al Uniunii Europene

               L 243/4

         DECIZIA (UE) 2017/1591 A CONSILIULUI
   din 14 septembrie 2017
   de numire a unui membru, propus de Republica Austria, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului austriac,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Markus LINHART,

         ADOPTĂ PREZENTA DECIZIE:
   Articolul 1
   Este numit în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               domnul Hannes WENINGER, Gemeinderat (Gießhübl) und Abgeordneter zum Nationalrat.

         Articolul 2
   Prezenta decizie intră în vigoare la data adoptării.

      Adoptată la Bruxelles, 14 septembrie 2017.

            Pentru Consiliu

            Președintele

         A. ANVELT

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: 2013/42/PESC: Decizia EUCAP NESTOR/2/2013 a Comitetului politic și de securitate din 11 ianuarie 2013 privind acceptarea contribuțiilor statelor terțe la misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)

text:
               23.1.2013

               RO

               Jurnalul Oficial al Uniunii Europene

               L 20/52

      DECIZIA EUCAP NESTOR/2/2013 A COMITETULUI POLITIC ȘI DE SECURITATE

   din 11 ianuarie 2013
   privind acceptarea contribuțiilor statelor terțe la misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR)
   (2013/42/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2012/389/PESC a Consiliului din 16 iulie 2012 privind misiunea Uniunii Europene referitoare la consolidarea capacităților maritime regionale în statele din Cornul Africii (EUCAP NESTOR) (1), în special articolul 10 alineatul (3),
   întrucât,

               (1)

               În conformitate cu articolul 10 alineatul (3) din Decizia 2012/389/PESC, Consiliul autorizează Comitetul politic și de securitate (COPS) să adopte deciziile relevante privind acceptarea contribuțiilor din partea statelor terțe la EUCAP NESTOR.

               (2)

               Comandantul operațiilor civile a recomandat COPS să accepte contribuția din partea Norvegiei la EUCAP NESTOR și să o considere semnificativă.

               (3)

               Norvegia ar trebui să fie scutită de contribuții financiare la bugetul EUCAP NESTOR,

         ADOPTĂ PREZENTA DECIZIE:
   Articolul 1
   Contribuțiile statelor terțe
   (1)   Contribuția Norvegiei la EUCAP NESTOR este acceptată și este considerată semnificativă.
   (2)   Norvegia este scutită de contribuții financiare la bugetul EUCAP NESTOR.
   Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 11 ianuarie 2013.

            Pentru Comitetul politic și de securitate

            Președintele

         O. SKOOG

      (1)  JO L 187, 17.7.2012, p. 40.


title: Decizia (UE) 2015/642 a Parlamentului European și a Consiliului din 15 aprilie 2015 privind mobilizarea Fondului european de ajustare la globalizare (cererea EGF/2014/015 GR/Attica publishing activities din partea Greciei)

text:
               24.4.2015

               RO

               Jurnalul Oficial al Uniunii Europene

               L 106/25

         DECIZIA (UE) 2015/642 A PARLAMENTULUI EUROPEAN ȘI A CONSILIULUI
   din 15 aprilie 2015
   privind mobilizarea Fondului european de ajustare la globalizare (cererea EGF/2014/015 GR/Attica publishing activities din partea Greciei)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006 (1), în special articolul 15 alineatul (4),
   având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (2), în special punctul 13,
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin lucrătorilor concediați și persoanelor care desfășoară o activitate independentă a căror activitate a încetat din cauza modificărilor structurale majore intervenite în practicile comerciale internaționale, generate de globalizare, ca urmare a continuării crizei economice și financiare mondiale care a făcut obiectul Regulamentului (CE) nr. 546/2009 al Parlamentului European și al Consiliului (3) sau ca urmare a unei noi crize economice și financiare mondiale, precum și pentru a le oferi asistență în reintegrarea pe piața muncii.

               (2)

               Articolul 12 din Regulamentul (UE, Euratom) nr. 1311/2013 al Consiliului (4) permite mobilizarea FEG în limita unei sume anuale maxime de 150 de milioane EUR (la prețurile din 2011).

               (3)

               Grecia a prezentat o cerere de mobilizare a FEG, în ceea ce privește disponibilizările care au avut loc în 46 de întreprinderi încadrate în diviziunea 58 din NACE Rev. 2 [activități editoriale (5)] din regiunea de nivel NUTS 2 Attica (EL 30) din Grecia, la data de 4 septembrie 2014, și a completat-o cu informații suplimentare, astfel cum se prevede la articolul 8 alineatul (3) din Regulamentul (UE) nr. 1309/2013. Această cerere îndeplinește condițiile pentru stabilirea unei contribuții financiare din partea FEG, astfel cum sunt prevăzute la articolul 13 din Regulamentul (UE) nr. 1309/2013.

               (4)

               Prin urmare, ar trebui mobilizat FEG pentru a oferi o contribuție financiară în valoare de 3 746 700 EUR ca răspuns la cererea depusă de Grecia,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2015, se mobilizează Fondul european de ajustare la globalizare pentru alocarea sumei de 3 746 700 EUR sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 15 aprilie 2015.

            Pentru Parlamentul European

            Președintele

         M. SCHULZ

            Pentru Consiliu

            Președintele

         Z. KALNIŅA-LUKAŠEVICA

      (1)  JO L 347, 20.12.2013, p. 855.

      (2)  JO C 373, 20.12.2013, p. 1.

      (3)  Regulamentul (CE) nr. 546/2009 al Parlamentului European și al Consiliului din 18 iunie 2009 de modificare a Regulamentului (CE) nr. 1927/2006 privind crearea Fondului european de ajustare la globalizare (JO L 167, 29.6.2009, p. 26).

      (4)  Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

      (5)  Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).